KLASA: M-226/23

URBROJ: 711-02-01/02-2024-6

Zagreb, 28. veljače 2024.

**GORAN DOLEŽAL**

**općinski načelnik Općine Suhopolje**

**Predmet: mišljenje na zahtjev obveznika Gorana Doležala,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 22. prosinca 2023. pod KLASA: M-226/23, zaprimilo zahtjev za mišljenje koje je podnio obveznik Goran Doležal, općinski načelnik općine Suhopolje.

U podnesenom zahtjevu obveznik navodi da je Općina Suhopolje objavila Javni poziv mladim obiteljima za dostavu prijava za korištenje mjera za poticanje rješavanja stambenog pitanja mladih obitelji na području Općine Suhopolje KLASA: 551-07/23-01/4 URBROJ: 2189-5-11/04-23-7 od 19. lipnja 2023.g. Obveznik nadalje navodi da mu je imenovano Povjerenstvo za provedbu postupka kao osobi ovlaštenoj za zaključivanje ugovora s korisnicima potpora dostavilo Prijedlog Odluke te je uvidom u navedeno utvrdio da je prijavu podnio i njegov brat. Slijedom navedenog, obveznik traži od Povjerenstva mišljenje kako dalje postupati.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje ZSSI) na 41. sjednici održanoj 28. veljače 2024.g., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je u navedenom predmetu dana 05. siječnja 2024.g. tražena dopuna zahtjeva na način da je od Općine Suhopolje zatražena dostava javnog poziva za dostavu prijava za korištenje mjera za poticanje rješavanja stambenog pitanja mladih obitelji na području Općine Suhopolje, zapisnik Povjerenstva za provedbu postupaka dodjele potpora, prijedlog Odluke o dodjeli potpore bratu obveznika ……………. te akt temeljem kojeg se provodi navedena dodjela potpora.

Općina Suhopolje je Povjerenstvu na navedeno traženje odgovorila dana 10. siječnja 2024.g. međutim navedena dokumentacija omaškom nije uvezena u spis te je stoga smatrajući da ista nije dostavljena Povjerenstvo od Općine ponovno zatražilo dostavu iste dokumentacije koja je putem e-maila dostavljena Povjerenstvu dana 12. veljače 2024.g.

U dostavljenom očitovanju Općina Suhopolje navodi kako su sredstva za dodjelu potpora mladim obiteljima planirana u Proračunu Općine Suhopolje za 2023.g. te su trebala biti iskorištena odnosno isplaćena do 31. prosinca 2023.g. , a kako je Općina dobila informaciju od strane službenika Povjerenstva da se isto neće sastati do 06. siječnja 2024.g. načelnik je donio Odluku o prenošenju ovlasti temeljem koje je ovlastio pročelnicu Jedinstvenog upravnog odjela na donošenje i potpisivanje Odluke o dodjeli potpore za stambeno zbrinjavanje mladih obitelji na području Općine Suhopolje u 2023.g. i potpisivanje Ugovora o dojeli potpore s bratom načelnika. Isto tako navodi se da je općinski načelnik o mogućem sukobu interesa obavijestio Povjerenstvo za dodjelu potpora te Općinsko vijeće Općine Suhopolje.

Člankom 9. ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo ističe kako dokumentacija dostavljena uz očitovanje Općine potvrđuje da je obveznik postupio sukladno Smjernicama i uputama Povjerenstva za odlučivanje o sukobu interesa vezanim uz etiku i integritet dužnosnika na lokalnoj razini Broj: 711-I-1934-R-255/23-01/17 od 26. rujna 2023.g. odnosno da je postupio sukladno čl. 9. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Goranu Doležalu, elektroničkom dostavom
2. Objava na internetskoj stranici Povjerenstva
3. Pismohrana